Ulvetracking Danmark, der blandt andet følger ulvene i Stråsø Plantage tæt, har i dag, fredag, dokumenteret med billeder, at der udlægges grisekød i skoven.

Det sker blot et par hundreder meter fra det sted, hvor en ung ulv blev skudt i april, og i et område, hvor Naturstyrelsen tydeligt markerer, at der er ulveovervågning med vildtkameraer.

Det skriver 'Her er ulven i Danmark' i en pressemeddelelse.

"Det er uklart, hvor formålet med udlægningen er, men der har længe verseret rygter om, at husdyr og slagteriaffald skal bruges til at lokke ulve i en fælde, så de kan blive udstyret med et gps-halsbånd. En anden mulighed er, at det er naturfotografer, der ønsker at få ulvene i området på skudhold", lyder det.

Hjulspor viser, at der formentlig er benyttet en firhjulstrækker til at aflevere grisekødet. Det bør derfor være muligt for Naturstyrelsen at identificere på vildtkameraerne, hvem der har gjort det.

Ulveforsker Peter Sunde fra Aarhus Universitet har tidligere advaret mod netop udlægning af slagteriaffald, da det kan få ulven til at opgive sin skyhed overfor mennesker.